שירלי פינטו

ביוגרפיה

שירלי פינטו נולדה וגדלה בקריות, בת לאב חירש ואם חירשת-עיוורת.  פינטו חירשת דוברת שפת הסימנים הישראלית ויש לה אח שומע הצעיר ממנה. אמה היא שחקנית תיאטרון במרכז "נא לגעת". התחנכה בבית חינוך כרמל זבולון בקיבוץ יגור במגמת עיצוב גרפי ומדעי החברה, וקיבלה תעודת בגרות מלאה בהצטיינות.
את רוב שנות ילדותה בילתה פינטו בבית הורי אמה השומעים, לצד הוריה דוברי שפת הסימנים. כך רכשה בינקותה ידע מלא בשתי שפות, שפת הסימנים לצד השפה העברית. מילדותה ראתה את הקושי ואת חוסר ההנגשה השפתית אצל הוריה, שהתמודדו מדי יום מול הרשויות והציבור הרחב. גם חיי פינטו היו רצופים התמודדות יומיומית עקב חוסר מודעות במרחב הציבורי. כשבגרה, החליטה כי תקדיש את חייה לשינוי מציאות זו של אנשים חירשים וכבדי שמיעה.
בצה"ל שירתה במערך הטכני של חיל האוויר כמנהלת פרויקטים בלהק הציוד בתחום הלוגיסטיקה, המשיכה לשירות קבע, ובשנת 2009 קיבלה אות הצטיינות ממפקד חיל האוויר ואות מצטיינת הנשיא משמעון פרס. ב-2011, אחרי סיום שירותה הצבאי, פנתה ללימודי תואר ראשון במשפטים במכללה האקדמית נתניה והשתתפה בתוכנית המצוינות של המכללה. במהלך לימודיה השתתפה, במסגרת קורס בדיני עבודה, במשלחת ל-ILO ולאו"ם בז'נבה. ב-2013 הייתה סטודנטית בלשכתו של השופט בנימין ארנון בבית המשפט המחוזי מרכז למשך שנה, במסגרת קליניקת משפט ושיפוט הלכה למעשה מטעם המכללה. ב-2014 התמחתה אצל חברת הכנסת קארין אלהרר, טיפלה בהצעות חוק, בפניות ציבור וסייעה בהתאמות לאנשים עם מוגבלות.
פינטו מתמחה במשרד עורכי הדין "פירט, וילנסקי מזרחי כנעני ושות' (FWMK)" והיא המתמחה החירשת היחידה בארץ. משנת 2016 היא מרצה בקורס "תרגום בבתי משפט ובחקירות משטרה" בלימודי תרגום לשפת הסימנים, באוניברסיטת בר-אילן.

פעילות ציבורית

בשנת 2014 הצטרפה כסטודנטית לעמותת "שמע" לילדים חירשים וכבדי שמיעה, והועסקה כמדריכה ורכזת פעילות חינוכית בלתי פורמלית. בהמשך מונתה למנהלת המועדון של מחוז גוש דן, והובילה ערב התרמה למען העשרת הפעילות של מועדוני העמותה לילדים, שהסתיים בהצלחה. במאי 2015 יצגה את ישראל בהודו במשלחת ביוזמתה הפרטית יחד עם שותפה חירשת, לסיוע וייעוץ משפטי-חינוכי בפנימיית ילדים ובני נוער חירשים באינדור. לקראת סיום תפקידה כמנהלת המועדון ב-2016, הקימה יחד עם מייסדים נוספים את עמותת המרכז הישראלי ללימודי חירשות, במטרה לקדם את מעמדם של אנשים חירשים וכבדי שמיעה דוברי שפת הסימנים, להביא להכרה בשוויון בין שפת הסימנים לבין שפות מדוברות, וליצור מודעות לצורך החירשים בנגישות ובקבלה על ידי הציבור הרחב.
בהמשך הקימה את הקמפיין "אני מסמן אני שווה" לשינוי התודעה לחשיבות של שפת הסימנים בציבור, ולקידום חקיקה של ​שפת הסימנים הישראלית כשפה מוכרת בישראל. תחת קמפיין זה הובילה שבוע מודעות לחירשים בספטמבר 2016, שכותרתו הייתה "אני מסמן אני שלם". הקמפיין סחף מאות אלפי גולשים, והצטרף אליו שר החינוך נפתלי בנט. בעקבות הקמפיין, אוניברסיטת בן-גוריון בנגב הייתה האוניברסיטה הראשונה בישראל שהכירה בשפת הסימנים הישראלית כשפה רשמית לאנשים חירשים. במרץ 2017 התקיים באוניברסיטת בן-גוריון בנגב טקס שבו העניקה פינטו תעודת הוקרה מהמרכז ללימודי חירשות לנשיאת האוניברסיטה, פרופ' רבקה כרמי, על הכרת האוניברסיטה בשפת הסימנים הישראלית.
בתחילת 2017, יזמה פינטו הצעת חוק להנגשת תשדירי ציבור ממשלתיים בטלוויזיה לשפת הסימנים בהובלת חבר הכנסת עיסאווי פריג' וחבר הכנסת איתן כבל.
בשיתוף עם קרן משפחת רודרמן, אירגנה והובילה פינטו יחד עם עידו גרנות, מפגש של שחקנית הקולנוע מרלי מטלין עם קהילת החירשים וכבדי השמיעה בישראל. למפגש ניתן השם "סימן להצלחה" והוא התקיים בסינמטק תל אביב. פינטו הנחתה את האירוע. האירוע התמקד בשבירת תקרת הזכוכית של אנשים חירשים, וניסיון לממש את הפוטנציאל מול חסמים ומכשולים.
פינטו העלתה, בתקשורת הכתובה והמשודרת ובוועדות בכנסת, שורת כשלים מהותיים שבהם נתקלו אנשים חירשים וכבדי שמיעה בישראל. כשלים אלה התבטאו בחוסר הנגשה ובחוסר הכרה ציבורית של שפת הסימנים במערכת החינוך, התעסוקה, הבריאות והמשפט.
משנת 2015 פועלת פינטו להידוק הקשר בין ישראל למדינות העולם, למען שיפור הנראות של אוכלוסיית החירשים וכבדי השמיעה ולקידום מעמד ישראל, ונבחרה לייצג את ישראל בוועידה של הפדרציה העולמית לחירשים   בנובמבר 2017 בבודפשט בהונגריה. במהלך הכנס נודע לפינטו על מיזם עולמי למניעת עיקור של נשים חירשות. פינטו פגשה גם את הלגה סטיבנס, חירשת וחברת הפרלמנט האירופי, וסיפרה לה על קהילת החירשים בישראל מול קהילות החירשים באירופה. בנאומה בפדרציה, דיברה פינטו על חשיבות השילוב בין חירשים וכבדי שמיעה דוברי שפת הסימנים ובין שאינם דוברי שפת הסימנים, כאוכלוסייה אחת שלמה.
בתחילת אוקטובר 2017 פנתה פינטו אל שר הרווחה חיים כץ וביקשה ממנו כי גם בימי חול המועד סוכות ופסח יופעל שירות הממסר הטלפוני על ידי המכון לקידום החירש. בתחילת דצמבר 2017 השיב כץ לפינטו כי בקשתה התקבלה, והשירות יופעל בימי חול המועד במתכונת של יום עבודה מקוצר.
ב-5 בדצמבר 2017 אמרה פינטו בוועדת המדע והטכנולוגיה בכנסת כי לקוחות חירשים וכבדי שמיעה אינם שומעים את שמותיהם בכריזה אחרי הזמנת ארוחות בשירות עצמי, והציעה כי העסק ישאיל להם שלט רוטט, שירטוט כאשר הזמנתם תהיה מוכנה.
ב-3 בינואר 2018 אמרה פינטו בוועדה לענייני ביקורת המדינה בכנסת בראשות שלי יחימוביץ' כי 45 שעות תרגום בשנה אינן מספיקות לניצולי שואה חירשים, הנדרשים להגיע לבתי חולים ולרופאים יותר מחירשים צעירים.
בבחירות לעיריית רמת גן בשנת 2018 התמודדה פינטו ברשימת "הרמתגנים עם אביהוא" בראשות אביהוא בן משה, אולם לא נכנסה למועצת העיר. לאחר הבחירות מונתה ליועצת ראש העיר לענייני מוגבלויות ונגישות.
פינטו התראיינה על ההוראה של תלמידים חירשים וכבדי שמיעה בבתי הספר בשילוב אינדיבידואלי ובשילוב כיתתי, כאשר בשילוב אינדיבידואלי אין הנגשה אקוסטית, ובשילוב כיתתי המורות רוכשות ידע בשפת הסימנים הישראלית בהיקף של 36 שעות בלבד. פינטו גם כתבה על כך טור ב"ישראל היום".
בעקבות חשיפת הטרדות מיניות שנעשו על ידי הארווי ויינסטין, אמרה פינטו שהקושי של האישה החירשת בבואה להתמודד עם הטרדה מינית הוא כפול, הן כאישה והן כחירשת, הנאלצת לתקשר עם הצוות המקצועי העוסק בנושא זה. מסקנת פינטו הייתה כי יש צורך בצוות השולט בשפת הסימנים, עם עדיפות לאנשי מקצוע חירשים.
לקראת הבחירות לכנסת העשרים ואחת הצטרפה למפלגת הימין החדש. היא שובצה במקום העשירי ברשימה לקראת הבחירות לכנסת העשרים ואחת.
בנאום בחירות לכנסת העשרים ושתיים תיארה פינטו את תפיסת הימין החברתי שלה. היא פירסמה את עמדותיה, הכוללות השגחה על פעוטונים, אכיפת חקיקה, נגישות לאנשים עם מוגבלות, קידום הנוער בפריפריה, חיזוק מעמד העצמאיים בישראל ודאגה לגיל הזהב. ב-19 באוגוסט 2019 הופיעה פינטו בשידור חי ונגיש, והבהירה כי היא חילונית, ימנית ומכבדת דתיים וחילוניים. נושא הלהט"בים יטופל על ידי הידברות, היא נגד התעללות בפעוטונים, ואנשים עם מוגבלות יעבדו על ידי מתן תמריצים למעסיקים בקיצור הזמן הנדרש לטיפול בעובד עם מוגבלות. היא שובצה במקום ה-15 ברשימת "ימינה" ולא נבחרה לכנסת.

חיים אישיים

פינטו מתגוררת ברמת גן ונשואה למייקל קדוש, חירש שעלה מארצות הברית, שחקן אס"ח בנבחרת ישראל בקטרגל, ואם לבן. ב-2 ביולי 2019 התראיינה אצל רוני אברהם בתוכנית "אצלנו בחצר" ברדיו החברתי הראשון וסיפרה על האופן שבו היא מגדלת את בנה, על שפת הסימנים, על נגישות ועל תגובות בישראל, בתרגום ליאת פיג'ו.